Document ID: 32009R0975

KOMMISSIONENS FORORDNING (EF) Nr. 975/2009
af 19. oktober 2009
om ændring af direktiv 2002/72/EF om plastmaterialer og -genstande bestemt til at komme i berøring med levnedsmidler
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1935/2004 af 27. oktober 2004 om materialer og genstande bestemt til kontakt med fødevarer og om ophævelse af direktiv 80/590/EØF og 89/109/EØF (1), særlig artikel 5, stk. 2, og
ud fra følgende betragtninger:
(1)
Ved Kommissionens direktiv 2002/72/EF af 6. august 2002 om plastmaterialer og -genstande bestemt til at komme i berøring med levnedsmidler (2) er der opstillet en fællesskabsliste over monomerer og andre udgangsstoffer, der må anvendes ved fremstilling af plastmaterialer og -genstande. Den Europæiske Fødevaresikkerhedsautoritet (i det følgende benævnt »autoriteten«) har for nylig afgivet en positiv videnskabelig vurdering af yderligere en række monomerer og udgangsstoffer, som nu bør tilføjes på den eksisterende liste.
(2)
Direktiv 2002/72/EF indeholder også en liste over additiver, der må anvendes ved fremstilling af plastmaterialer og -genstande. Yderligere en række additiver har for nylig fået en positiv videnskabelig evaluering af autoriteten og bør nu tilføjes på den eksisterende liste.
(3)
Direktiv 2002/72/EF bør derfor ændres i overensstemmelse hermed.
(4)
I henhold til artikel 4, stk. 1, i direktiv 2002/72/EF bliver fællesskabslisten over additiver i samme direktivs bilag III en positivliste fra den 1. januar 2010. I overensstemmelse hermed bør overskrifterne i direktivets bilag III ikke længere omtale en »ufuldstændig« liste over additiver.
(5)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
Bilag II, III, IVa, V og VI til direktiv 2002/72/EF ændres som angivet i bilag I-V til denne forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. oktober 2009.

Labels: 3
0
1
17